**Dôvodová správa**

**A. Všeobecná časť**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 140/2009 Z. z., ktorým sa ustanovujú podrobnosti o typovom schvaľovaní motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá v znení neskorších predpisov (ďalej len „návrh nariadenia vlády“) je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.

Ministerstvo dopravy a výstavby Slovenskej republiky predkladá návrh nariadenia vlády mimo Plánu legislatívnych úloh vlády Slovenskej republiky na rok 2019.

Dôvody na predloženie návrhu nariadenia vlády sú, že boli prijaté

1. nariadenia Komisie (EÚ), ktoré priamo novelizujú smernicu Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Ú. v. EÚ L 263, 9.10.2007) v platnom znení [ďalej len „smernica (ES) č. 2007/46“], ktorá bola do slovenského právneho poriadku prebratá nariadením vlády Slovenskej republiky č. 140/2009 Z. z., ktorým sa ustanovujú podrobnosti o typovom schvaľovaní motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá v znení neskorších predpisov (ďalej len „nariadenie vlády č. 140/2009 Z. z.“). Ide o:

- nariadenie Komisie (EÚ) 2018/1832 z 5. novembra 2018, ktorým sa mení smernica 2007/46/ES, nariadenie Komisie (ES) č. 692/2008 a nariadenie Komisie (EÚ) 2017/1151 na účely zlepšenia skúšok a postupov typového schvaľovania z hľadiska emisií ľahkých osobných a úžitkových vozidiel vrátane skúšok a postupov z hľadiska zhody v prevádzke a emisií počas skutočnej jazdy, ako aj zavedenia zariadení na monitorovanie spotreby paliva a elektrickej energie (Ú. v. EÚ L 301, 27.11.2018) [ďalej len „nariadenie (EÚ) č. 2018/1832“],

- nariadenie Komisie (EÚ) 2019/318 z 19. februára 2019, ktorým sa mení nariadenie (EÚ) 2017/2400 a smernica Európskeho parlamentu a Rady 2007/46/ES, pokiaľ ide o určovanie emisií CO2 a spotreby paliva ťažkých úžitkových vozidiel (Ú. v. EÚ L 58, 26.2.2019) [ďalej len „nariadenie (EÚ) č. 2019/318“],

- nariadenie Komisie (EÚ) 2019/543 z 3. apríla 2019, ktorým sa mení príloha IV k nariadeniu Európskeho parlamentu a Rady (ES) č. 661/2009 a prílohy I, III a IV k smernici Európskeho parlamentu a Rady 2007/46/ES, pokiaľ ide o aktualizáciu odkazov na určité predpisy Európskej hospodárskej komisie Organizácie Spojených národov o typovom schvaľovaní motorových vozidiel a začlenenie týchto predpisov (Ú. v. EÚ L 95, 4.4.2019) [ďalej len „nariadenie (EÚ) č. 2019/543“],

1. nariadenie Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES [ďalej len „nariadenie (EÚ) č. 2018/858“]; toto nariadenie (EÚ) zrušuje s účinnosťou od 1. septembra 2020 smernicu (ES) č. 2007/46, a preto je potrebné s rovnakým dátum zrušiť aj nariadenie vlády č. 140/2009 Z. z.

Účinnosť nariadenia vlády sa navrhuje dňom 1. septembra 2019.

Návrh nariadenia vlády nemá žiadne dopady na rozpočet verejnej správy ani na podnikateľské prostredie, nemá žiadne sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana. Vyhodnotenie vybraných vplyvov je uvedené v doložke vybraných vplyvov.

Návrh nariadenia vlády nie je potrebné zaslať na vnútrokomunitárne pripomienkové konanie.

Návrh nariadenia vlády je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

**B. Osobitná časť**

**K čl. I**

K bodu 1 [§ 47]

Podľa čl. 88 nariadenia (EÚ) č. 2018/858 sa smernica (ES) č. 2007/46 zrušuje s účinnosťou od 1. septembra 2020. Vzhľadom na uvedené sa v § 47 ods. 2 návrhu nariadenia vlády ustanovuje, že nariadenie vlády č. 140/2009 Z. z. stráca účinnosť 1. septembra 2020.

K bodu 2 [príloha č. 8]

Ide o doplnenie transpozičnej prílohy o vykonávané právne akty Európskej únie.

Podľa čl. 3 v spojení s prílohou XI nariadenia (EÚ) č. 2018/1832 sa menia prílohy I, III, VIII, IX a XI k smernici (ES) č. 2007/46. Tieto prílohy smernice (ES) č. 2007/46 sú prebraté formou aproximačných odkazov v nariadení vlády č. 140/2009 Z. z. takto:

a) prílohy I a III smernice (ES) č. 2007/46 v § 3 písm. x) nariadenia vlády č. 140/2009 Z. z.,

b) príloha VIII smernice (ES) č. 2007/46 v § 8 ods. 4 písm. a) nariadenia vlády č. 140/2009 Z. z.,

c) príloha IX smernice (ES) č. 2007/46 v § 22 ods. 1 nariadenia vlády č. 140/2009 Z. z.,

d) príloha XI smernice (ES) č. 2007/46 v § 8 ods. 1 nariadenia vlády č. 140/2009 Z. z.

Podľa čl. 2 v spojení s prílohou XI nariadenia (EÚ) č. 2019/318 sa menia prílohy I, IV, a IX k smernici (ES) č. 2007/46. Tieto prílohy smernice (ES) č. 2007/46 sú prebraté formou aproximačných odkazov v nariadení vlády č. 140/2009 Z. z. takto:

a) príloha I smernice (ES) č. 2007/46 v § 3 písm. x) nariadenia vlády č. 140/2009 Z. z.,

b) príloha IV smernice (ES) č. 2007/46 v § 8 ods. 1 nariadenia vlády č. 140/2009 Z. z.,

c) príloha IX smernice (ES) č. 2007/46 v § 22 ods. 1 nariadenia vlády č. 140/2009 Z. z.

Podľa čl. 2 v spojení s prílohou II nariadenia (EÚ) č. 2019/543 sa menia prílohy I, III a IV k smernici (ES) č. 2007/46. Tieto prílohy smernice (ES) č. 2007/46 sú prebraté formou aproximačných odkazov v nariadení vlády č. 140/2009 Z. z. takto:

a) prílohy I a III smernice (ES) č. 2007/46 v § 3 písm. x) nariadenia vlády č. 140/2009 Z. z.,

b) príloha IV smernice (ES) č. 2007/46 v § 8 ods. 1 nariadenia vlády č. 140/2009 Z. z.

**K čl. II**

Účinnosť nariadenia vlády sa navrhuje dňom 1. septembra 2019.